PATVIRTINTA

Klaipėdos rajono savivaldybės tarybos

2025 m. kovo 27 d. sprendimu Nr. T11-136

# **GARGŽDŲ „KRANTO“ PROGIMNAZIJOS NUOSTATAI**

# **I SKYRIUS**

**BENDROSIOS NUOSTATOS**

1. Gargždų „Kranto“ progimnazijos nuostatai (toliau – Nuostatai) reglamentuoja Gargždų „Kranto“ progimnazijos (toliau – Progimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, grupę, tipą, pagrindinę paskirtį, mokymo kalbą ir mokymo formas, būdus, vykdomas švietimo programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Progimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turtą, lėšas, jų naudojimo tvarką, finansinės veiklos kontrolę ir Progimnazijos veiklos priežiūrą, reorganizavimo, likvidavimo ar pertvarkymo tvarką.

2. Progimnazijos pilnas pavadinimas – Gargždų „Kranto“ progimnazija; trumpasis pavadinimas – „Kranto“ progimnazija. Kodas juridinių asmenų registre –191789019.

3. Įsteigimo data:

3.1. 1972 m. rugsėjo 1 d. įsteigta mokymo įstaiga kaip Gargždų 2-oji priauganti vidurinė mokykla;

3.2. 1998 m. gruodžio 30 d. Klaipėdos rajono savivaldybės tarybos sprendimu Nr. 119 Gargždų 2-ajai vidurinei mokyklai suteiktas Gargždų „Kranto“ vidurinės mokyklos vardas;

3.3. 2012 m. balandžio 26 d. Klaipėdos rajono savivaldybės tarybos sprendimu Nr. T11-253 Gargždų „Kranto“ vidurinė mokykla reorganizuota į Gargždų „Kranto“ pagrindinę mokyklą;

3.4. 2022 m. kovo 31 d. Klaipėdos rajono savivaldybės tarybos sprendimu Nr. T11-74 2022 m. rugsėjo 1 d. Gargždų „Kranto“ pagrindinė mokykla reorganizuota į Gargždų „Kranto“ progimnaziją.

4. Teisinė forma – biudžetinė įstaiga.

5. Priklausomybė – savivaldybės mokykla.

6. Savininkas – Klaipėdos rajono savivaldybė (toliau – Savivaldybė).

7. Savininko teises ir pareigas įgyvendinanti institucija – Savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui) įstatymų ir kitų teisės aktų nustatyta tvarka.

8. Savivaldybės mero kompetencija:

8.1. teikia Savivaldybės tarybai tvirtinti Progimnazijos nuostatus;

8.2. priima į pareigas, atšaukia ir atleidžia iš jų, ar nušalina nuo pareigų Progimnazijos direktorių;

8.3. vykdo Progimnazijos veiklos priežiūrą;

8.4. vykdo kitas teisės aktais jo, kaip biudžetinės įstaigos Savininko teises ir pareigas įgyvendinančios institucijos, kompetencijai priskirtas funkcijas, jeigu jos nėra priskirtos išimtinei Savivaldybės tarybos kompetencijai.

9. Savivaldybės tarybos kompetencija:

9.1. priima sprendimą dėl Progimnazijos pertvarkymo, reorganizavimo ar likvidavimo;

9.2. priima sprendimą dėl Progimnazijos buveinės pakeitimo;

9.3. Savivaldybės mero teikimu tvirtina Progimnazijos nuostatus;

9.4. sprendžia kitus teisės aktais jos kompetencijai priskirtus klausimus.

10. Progimnazijos buveinė – Kvietinių g. 28, LT-96136 Gargždai.

11. Grupė – bendrojo ugdymo mokykla, kodas – 3120.

12. Tipas – progimnazija.

13. Pagrindinė paskirtis – progimnazijos tipo progimnazija. Kitos paskirtys – progimnazijos tipo specialioji mokykla intelekto sutrikimą turintiems mokiniams.

14. Mokymo kalba – lietuvių kalba.

15. Mokymo formos – grupinio mokymo, pavienio mokymo.

16. Mokymo proceso organizavimo būdai – kasdienio mokymo, savarankiško mokymo, individualaus mokymo, nuotolinio mokymo (pavienio, grupinio mokymosi formos), ugdymosi šeimoje.

17. Vykdomos švietimo programos: pradinio ugdymo, pagrindinio ugdymo pirmosios dalies, pritaikyto pradinio ir pagrindinio ugdymo, pradinio ugdymo individualizuota ir pagrindinio ugdymo individualizuota, socialinių įgūdžių ugdymo.

18. Išduodami mokymosi pasiekimus įteisinantys dokumentai:

18.1. pradinio ugdymo pasiekimų pažymėjimas;

18.2. pradinio išsilavinimo pažymėjimas – baigusiam pradinio ugdymo programą;

18.3. pagrindinio ugdymo pasiekimų pažymėjimas;

18.4. pagrindinio ugdymo pirmosios dalies išsilavinimo pažymėjimas – baigusiam pagrindinio ugdymo pirmosios dalies programą;

18.5. vidurinio ugdymo pasiekimų pažymėjimas (specialiųjų lavinamųjų klasių ugdytiniams);

18.6. mokymosi pasiekimų pažymėjimas.

19. Progimnazija yra viešasis juridinis asmuo, turintis savo antspaudą, atsiskaitomąją ir kitas sąskaitas Lietuvos Respublikoje registruotuose bankuose.

20. Progimnazija savo veiklą grindžia Vaiko teisių konvencija, Lietuvos Respublikos Konstitucija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Švietimo, mokslo ir sporto ministerijos norminiais dokumentais, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus bei Savivaldybės administracijos Švietimo ir sporto skyriaus vedėjo įsakymais, Progimnazijos veiklos dokumentais, kitais teisės aktais ir šiais Nuostatais.

# **II SKYRIUS**

**PROGIMNAZIJOS VEIKLOS SRITYS IR RŪŠYS, TIKSLAS, UŽDAVINIAI IR FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

21. Progimnazijos veiklos sritis – švietimas, kodas – 85.

22. Veiklos rūšys:

22.1. pagrindinė veiklos rūšis – pagrindinis ugdymas, kodas – 85.31.00;

22.2. kitos švietimo veiklos rūšys:

22.2.1. pradinis ugdymas, kodas – 85.20.00;

22.2.2. sportinis ir rekreacinis švietimas, kodas – 85.51.00;

22.2.3. kultūrinis švietimas, kodas – 85.52.00;

22.2.4. kitas, niekur kitur nepriskirtas švietimas, kodas – 85.59.00;

22.2.5. kita, niekur kitur nepriskirta, su švietimu susijusių paslaugų veikla, kodas – 85.69.00;

22.2.6. vaikų poilsio stovyklų veikla, kodas – 55.20.10;

22.2.7. bibliotekų veikla, kodas – 91.11.00;

22.2.8. archyvų veikla, kodas – 91.12.00;

22.2.9. vaikų dienos priežiūros veikla, kodas – 88.91.00;

22.3. kitos ne švietimo veiklos rūšys:

22.3.1. keleivių vežimas sausumos transportu pagal iš anksto nustatytus tvarkaraščius, kodas – 49.31.00;

22.3.2. kiti statybos baigiamieji  ir apdailos darbai, kodas – 43.35.00;

22.3.3. maisto ir gėrimų tiekimas pagal sutartį ir kitų maitinimo paslaugų veikla, kodas – 56.22.00;

22.3.4. apskaitos, buhalterijos ir audito veikla; konsultacijos mokesčių klausimais, kodas – 69.20.00;

22.3.5. nuosavo arba nuomojamo nekilnojamojo turto nuoma ir eksploatavimas, kodas – 68.20.00;

22.3.6. automobilių ir lengvųjų variklinių transporto priemonių nuoma ir išperkamoji nuoma, kodas – 77.11.00;

22.3.7. įstaigos mašinų ir įrangos, įskaitant kompiuterius, nuoma ir išperkamoji nuoma, kodas – 77.33.00;

22.3.8. niekur kitur nepriskirta žmonių sveikatos priežiūros veikla, kodas – 86.99.00;

22.3.9. niekur kitur nepriskirta pramogų ir rekreacijos organizavimo veikla, kodas – 93.29.00.

23. Progimnazijos veiklos tikslas – ugdyti kūrybišką, iniciatyvią, kritiškai mąstančią ir nuolat siekiančią pažangos asmenybę, užtikrinant ugdymo kokybę, kuriant inovatyvią ugdymosi aplinką ir diegiant mokymosi visą gyvenimą principus.

24. Progimnazijos veiklos uždaviniai:

24.1. organizuoti kokybišką pradinį, pagrindinį pirmosios dalies, specialųjį ugdymą įvairių gebėjimų ir poreikių mokiniams;

24.2. sudaryti mokiniams sveikas ir saugias ugdymosi sąlygas;

24.3. teikti mokiniams reikiamą pedagoginę, socialinę, specialiąją ir psichologinę pagalbą;

24.4. sudaryti mokiniams sąlygas įgyti sociokultūrinio, finansinio raštingumo pagrindus, padėti išsiugdyti asmeninę, socialinę, pažinimo bei kultūrinę kompetenciją, reikalingą sėkmingai iškylančių asmeninių bei socialinių gyvenimo klausimų sprendimui;

24.5. padėti mokiniams išsiugdyti komunikacinius gebėjimus, įgyti informacinės kultūros, kompiuterinio raštingumo pagrindus, atitinkančius šiandieninio gyvenimo ir ateities poreikius;

24.6. ugdyti mokinių gebėjimą kritiškai mąstyti, spręsti problemas;

24.7. atskleisti ir plėtoti kūrybines mokinių galias, ugdyti meninę ir estetinę kompetenciją, padėti įsitraukti į kultūrinį bendruomenės gyvenimą;

24.8. ugdyti mokinių pasitikėjimą savo jėgomis, iniciatyvumą, savarankiškumą, nusiteikimą imtis atsakomybės, nuostatą ir gebėjimą mokytis visą gyvenimą, tobulėti;

24.9. užtikrinti švietimo sistemos principų – lygių galimybių suteikimo, kontekstualumo, veiksmingumo ir tęstinumo įgyvendinimą;

24.10. formuoti Progimnazijos ugdymo programų turinį, kurį sudaro žinių, įgūdžių, gebėjimų, kompetencijų ir vertybinių nuostatų sistema, sistemingai jį atnaujinti.

25. Vykdydama uždavinius, Progimnazija atlieka šias funkcijas:

25.1. konkretina ir individualizuoja ugdymo turinį, vadovaudamasi Lietuvos Respublikos švietimo, mokslo ir sporto ministro patvirtintomis Bendrosiomis programomis bei atsižvelgdama į Savivaldybės, Progimnazijos bendruomenės reikmes, taip pat mokinių poreikius ir interesus;

25.2. teikia bendrąjį pradinį, pagrindinio ugdymo pirmosios dalies išsilavinimą; organizuoja pailgintos dienos grupės veiklą;

25.3. organizuoja nepamokinę veiklą, vykdo neformalųjį švietimą, integruodama jį su bendruoju ugdymu;

25.4. užtikrina ugdymo tęstinumą, kuria mokymosi visą gyvenimą prielaidas;

25.5. išduoda mokymosi pasiekimus įteisinančius dokumentus Lietuvos Respublikos švietimo, mokslo ir sporto ministro nustatyta tvarka;

25.6. sudaro higienines, materialines, pedagogines, psichologines sąlygas, užtikrinančias psichinį, fizinį vaiko saugumą ir asmenybės brandą;

25.7. rengia ugdymo programas papildančius modulius, neformaliojo vaikų švietimo programas;

25.8. organizuoja profesinį orientavimą, informavimą ir konsultavimą;

25.9. organizuoja ir vykdo mokinių pasiekimų tyrimus ir patikrinimus Lietuvos Respublikos švietimo, mokslo ir sporto ministro nustatyta tvarka;

25.10. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius; įtraukia mokinius į tvarkos organizavimą ir palaikymą Progimnazijos teritorijoje;

25.11. teikia informacinę, psichologinę, socialinę pedagoginę, specialiąją pedagoginę, prireikus – specialiąją ir medicinos pagalbą, užtikrina minimalios priežiūros priemones;

25.12. organizuoja tėvų (globėjų, rūpintojų) pageidavimu jų mokamas papildomas paslaugas teisės aktų nustatyta tvarka;

25.13. sudaro sąlygas darbuotojams tobulinti kvalifikaciją, dalintis gerąja patirtimi;

25.14. draudžia Progimnazijoje vartoti tabaką, alkoholį ir kitas psichiką veikiančias medžiagas, prekiauti jomis, platinti šia tema nelegalią literatūrą, spaudinius;

25.15. kuria ugdymo turiniui įgyvendinti reikiamą materialinę bazę ir edukacines aplinkas;

25.16. organizuoja mokinių maitinimą ir pavėžėjimą į Progimnaziją ir iš jos;

25.17. inicijuoja mokytojų, mokinių tėvų, ugdytinių, bendruomenės narių ir kitų suinteresuotų atsakingų asmenų ir pareigūnų budėjimą renginių metu;

25.18. užtikrina interesantų ir svečių, apsilankančių Progimnazijoje, kontrolę ir griežtai riboja pašalinių asmenų patekimą į ją ir jos teritoriją;

25.19. vykdo švietimo stebėseną, tyrimus, Progimnazijos veiklos kokybės įsivertinimą;

25.20. viešai skelbia informaciją apie Progimnazijos veiklą teisės aktų nustatyta tvarka;

25.21. sudaro Vaiko gerovės komisiją, kuri organizuoja ir koordinuoja švietimo programų pritaikymą mokiniams, turintiems specialiųjų ugdymo(si) poreikių, švietimo pagalbos teikimą, rūpinasi saugios ir palankios mokiniams aplinkos kūrimu ir atlieka kitas su vaiko gerove susijusias funkcijas Lietuvos Respublikos švietimo, mokslo ir sporto ministro nustatyta tvarka;

25.22. karantino, ekstremalios situacijos, ekstremalaus įvykio, keliančio pavojų mokinių sveikatai ir gyvybei, laikotarpiu, ar esant aplinkybėms mokykloje, dėl kurių ugdymo procesas negali būti organizuojamas kasdieniu mokymo proceso organizavimo būdu, ugdymo procesas koreguojamas arba laikinai stabdomas, arba organizuojamas vadovaujantis Lietuvos Respublikos Vyriausybės teisės aktais;

25.23. atlieka kitas įstatymų ir kitų teisės aktų numatytas funkcijas.

# **III SKYRIUS**

**PROGIMNAZIJOS TEISĖS IR PAREIGOS**

26. Progimnazija, įgyvendindama pavestus tikslus ir uždavinius, atlikdama paskirtas funkcijas, turi teisę teisės aktų nustatyta tvarka:

26.1. parinkti ugdymo(si) ir mokymo(si) metodus, formas, būdus;

26.2. kurti naujus mokymo ir mokymosi metodus;

26.3. bendradarbiauti su savo veiklai įtakos turinčiais fiziniais ir juridiniais asmenimis;

26.4. vykdyti Savivaldybės, šalies ir tarptautinius projektus;

26.5. stoti ir jungtis į asociacijas, dalyvauti jų veikloje;

26.6. gauti paramą Lietuvos Respublikos labdaros ir paramos įstatymo nustatyta tvarka;

26.7. sudaryti sutartis su juridiniais ir fiziniais asmenimis dėl paslaugų teikimo, patalpų nuomos;

26.8. skatinti vietos bendruomenės socialinį aktyvumą, tarpusavio supratimą toleranciją, ugdyti atsakomybę už konkrečių problemų sprendimą;

26.9. naudotis kitomis teisės aktų suteiktomis teisėmis.

27. Progimnazija, siekdama tikslų, įgyvendindama uždavinius ir atlikdama jai priskirtas funkcijas privalo:

27.1. užtikrinti geros kokybės švietimą, ugdymo, mokymo ir švietimo programų vykdymą, mokymo sutarčių sudarymą ir sutartų įsipareigojimų vykdymą;

27.2. užtikrinti sveiką, saugią, užkertančią kelią smurto, patyčios, prievartos apraiškoms ir žalingiems įpročiams aplinką, atvirumą vietos bendruomenei;

27.3. teikti informacinę, psichologinę, socialinę pedagoginę, specialiąją pedagoginę ir specialiąją pagalbą;

27.4. vykdyti ugdymo procesą pagal pradinio ir pagrindinio ugdymo pirmosios dalies programas;

27.5. vykdyti mokinių karjeros ugdymo bei Vaiko minimalios priežiūros priemones.

# **IV SKYRIUS**

**PROGIMNAZIJOS VEIKLOS ORGANIZAVIMAS IR VALDYMAS**

28. Progimnazijos veikla organizuojama pagal:

28.1. direktoriaus patvirtintą Progimnazijos strateginį planą, kuriam yra pritarusios Progimnazijos taryba ir Savivaldybės vykdomoji institucija ar jos įgaliotas asmuo;

28.2. direktoriaus patvirtintą Progimnazijos metinį veiklos planą, kuriam yra pritarusi Progimnazijos taryba;

28.3. direktoriaus patvirtintą Progimnazijos ugdymo planą, kuriam yra pritarusios Progimnazijos taryba ir Savivaldybės vykdomoji institucija ar jos įgaliotas asmuo.

28.4. bendrąsias programas (pradinio, pagrindinio I dalies), individualizuotas ir pritaikytas ugdymo programas.

29. Progimnazijai vadovauja nepriekaištingos reputacijos direktorius, kurį į pareigas viešo konkurso būdu penkeriems metams skiria ir iš jų atleidžia, atšaukia Savivaldybės meras teisės aktų nustatyta tvarka. Pasibaigus Progimnazijos direktoriaus pirmajai penkerių metų kadencijai, jis skiriamas be konkurso antrajai penkerių metų kadencijai Lietuvos Respublikos švietimo įstatymo nustatyta tvarka. Progimnazijos direktoriaus pavaldumą ir atskaitomybę reglamentuoja Lietuvos Respublikos įstatymai ir kiti teisės aktai. Progimnazijos direktorius nepasibaigus jo kadencijai gali būti atšaukiamas iš pareigų teisės aktų nustatyta tvarka dėl šių priežasčių:

29.1. asmuo praranda nepriekaištingą reputaciją;

29.2. paaiškėja, kad dalyvaudamas viešame konkurse vadovo pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į vadovo pareigas.

30. Progimnazijos direktorius iš pareigų atšaukiamas Savivaldybės mero motyvuotu potvarkiu. Prieš priimdamas potvarkį atšaukti iš pareigų Progimnazijos direktorių, Savivaldybės meras pareikalauja rašytinio jo paaiškinimo, išskyrus atvejus, kai Progimnazijos direktorius per Savivaldybės mero nustatytą protingą laikotarpį šio paaiškinimo nepateikia.

31. Progimnazijos direktorius:

31.1. telkia Progimnazijos bendruomenę įgyvendinti valstybės ir Savivaldybės švietimo politikos įgyvendinimui, ilgalaikių ir trumpalaikių Progimnazijos veiklos planų vykdymui;

31.2. teikia informaciją visuomenei, Progimnazijos bendruomenei apie vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, pokyčius Progimnazijos veikloje bei perspektyvas, išklauso ir analizuoja savivaldos institucijų, bendruomenės narių ar jų grupių siūlymus bei pageidavimus, skatina juos dalyvauti valdyme;

31.3. inicijuoja rengiant Progimnazijos nuostatus, strateginį planą, veiklos planus, ugdymo planus ir kitus dokumentus, prižiūri ir kontroliuoja ilgalaikių ir trumpalaikių veiklos planų vykdymą;

31.4. rūpinasi palankaus ugdymo ir darbo mikroklimato kūrimu, puoselėja demokratinius Progimnazijos bendruomenės santykius;

31.5. teisės aktų nustatyta tvarka priima į darbą ir atleidžia pavaduotojus ugdymui, mokytojus, pagalbos mokiniui specialistus, kitus ugdymo procese dalyvaujančius asmenis, aptarnaujantį personalą, tvirtina jų pareigybių aprašymus;

31.6. skiria vadybines funkcijas pavaduotojams, sudaro galimybes jiems savarankiškai dirbti, organizuoja reguliarų atsiskaitymą už nuveiktą darbą;

31.7. rengia Progimnazijos darbo tvarkos taisykles, organizuoja jų projekto svarstymą ir teikia svarstyti Progimnazijos tarybai;

31.8. kartu su Progimnazijos taryba nustato mokinių ir darbuotojų skatinimo sistemą;

31.9. rūpinasi Progimnazijos intelektiniais, materialiniais ir finansiniais ištekliais priešgaisrine, darbų ir civiline sauga;

31.10. stebi, analizuoja, vertina Progimnazijos veiklą, ugdymo rezultatus;

31.11. palaiko ryšius su Savivaldybės administracijos skyriais, Progimnazijos rėmėjais, vietos bendruomene, Pedagogine psichologine tarnyba, nevalstybinėmis organizacijomis;

31.12. sudaro Vaiko gerovės komisiją, rūpinasi specialiosios, socialinės ir specialiosios pedagoginės, psichologinės pagalbos mokiniams teikimu bei minimalios priežiūros priemonių organizavimu;

31.13. rūpinasi mokytojų ir pagalbos mokiniui specialistų, kitų ugdymo procese dalyvaujančių asmenų kvalifikacijos tobulinimu, sudaro sąlygas atestuotis;

31.14. sudaro sąlygas Lietuvos Respublikos švietimo, mokslo ir sporto ministerijai, Savivaldybės administracijos Švietimo ir sporto skyriui ir kitoms įgaliotoms institucijoms stebėti ir įvertinti Progimnazijos veiklą;

31.15. kontroliuoja, kad Progimnazijos aplinkoje nebūtų vartojamas tabakas ir jo gaminiai, alkoholiniai gėrimai, narkotinės ir psichotropinės bei psichoaktyviosios medžiagos, prekiaujama jomis, platinama šia tema literatūra, spaudiniai ir kiti leidiniai;

31.16. plėtoja bendradarbiavimą su mokinių tėvais (globėjais, rūpintojais);

31.17. rūpinasi tarptautiniais Progimnazijos ryšiais;

31.18. imasi priemonių, kad laiku būtų suteikta pagalba mokiniui, kurio atžvilgiu buvo taikytas smurtas, prievarta, seksualinio ar kitokio pobūdžio išnaudojimas, ir apie tai informuoja suinteresuotas institucijas;

31.19. organizuoja patikrinimus ir vadovaudamasis nustatyta tvarka, teikia informaciją, reikalingus duomenis apie Progimnazijos veiklą Savivaldybės administracijos Švietimo ir sporto skyriui, Nacionalinei švietimo agentūrai;

31.20. kelia kvalifikaciją teisės aktų nustatyta tvarka ir inicijuoja Progimnazijos veiklos kokybės įsivertinimo vykdymą;

31.21. organizuoja ir užtikrina mokinių maitinimą ir pavėžėjimą;

31.22. įstatymų nustatyta tvarka disponuoja Progimnazijos lėšomis, skirtomis programoms įgyvendinti pagal patvirtintus asignavimus, vykdo su šia veikla susijusias ūkines operacijas, užtikrina tikslingą biudžetinių ir kitų gautų lėšų ir turto panaudojimą, rūpinasi, kad būtų laikomasi finansų kontrolės taisyklių, pasirašo finansinę atskaitomybę;

31.23. nustato Progimnazijos pareigybių skaičių ir pareigybių sąrašą, naudodamasis ekonomikos ir inovacijų ministro patvirtintu Lietuvos profesijų klasifikatoriaus kodu, pritaikydamas profesijos pavadinimą konkrečiai pareigybei įvardyti ir konsultuodamasis su darbuotojų atstovais;

31.24. sudaro Progimnazijos vardu sutartis su kitomis institucijomis ir atstovauja ar įgalioja atstovauti Progimnazijos darbuotojus;

31.25. suderinęs su Savivaldybe, tvirtina Progimnazijos struktūrą ir pareigybių sąrašą neviršijant nustatyto didžiausio leistino pareigybių skaičiaus;

31.26. atstovauja Progimnazijai kitose institucijose;

31.27. leidžia su vadovaujamos įstaigos veikla susijusius įsakymus, kontroliuoja jų vykdymą;

31.28. priima mokinius ir sudaro mokymo sutartis Klaipėdos rajono savivaldybės tarybos nustatyta tvarka;

31.29. kiekvienais metais teikia Progimnazijos bendruomenei svarstyti bei viešai paskelbia savo metinius ataskaitų rinkinius;

31.30. dalį savo funkcijų gali pavesti atlikti direktoriaus pavaduotojams ugdymui, kitiems darbuotojams;

31.31. atlieka kitas funkcijas, nustatytas Nuostatuose ir direktoriaus pareigybės aprašyme bei kituose teisės aktuose.

32. Progimnazijos direktorius atsako už Lietuvos Respublikos įstatymų ir kitų teisės aktų laikymąsi Progimnazijoje, už demokratinį Progimnazijos valdymą, bendruomenės narių informavimą, tinkamą funkcijų atlikimą, Progimnazijos tikslų ir uždavinių įgyvendinimą, Progimnazijos veiklos rezultatus, už gerą ir veiksmingą vaikų minimalios priežiūros priemonių vykdymą.

33. Progimnazijos valdymo procese dalyvauja direktoriaus pavaduotojai, struktūrinių padalinių vadovai, kurie:

33.1. dalyvauja priimant strateginius sprendimus dėl Progimnazijos veiklos plėtros;

33.2. teikia siūlymus dėl Progimnazijos strateginio, metinio veiklos plano, struktūros, Nuostatų pakeitimų, ugdymo plano ir kitų veiklą reglamentuojančių dokumentų;

33.3. tiesiogiai vadovauja kitoms jų kompetencijai priskirtoms veiklos sritims.

34. Ugdymo turinio formavimo ir ugdymo proceso organizavimo klausimais Progimnazijos direktorius gali organizuoti mokytojų ir pagalbos mokiniui specialistų, kurių veikla susijusi su nagrinėjamu klausimu, pasitarimus.

35. Profesinės sąjungos, Darbo tarybos veiklą Progimnazijoje reglamentuoja įstatymai.

36. Progimnazijos direktoriui ir kitiems darbuotojams, padariusiems darbo pareigų pažeidimą, atsakomybė taikoma teisės aktų nustatyta tvarka.

# **V SKYRIUS**

**PROGIMNAZIJOS SAVIVALDA**

37. Progimnazijos taryba(toliau – Taryba) – aukščiausia Progimnazijos savivaldosinstitucija, sudaryta iš mokinių, jų tėvų (globėjų, rūpintojų), mokytojų ir vietos bendruomenės atstovų. Taryba telkia narius demokratiniam Progimnazijos valdymui, aktualiems Progimnazijos veiklos klausimams spręsti, atstovauti teisėtiems Progimnazijos interesams. Taryba renkama dvejiems metams.

38. Tarybą sudaro 15 narių: 5 – tėvų (globėjų, rūpintojų) atstovai, 5 – mokytojai, 4 – mokiniai, 1 – vietos bendruomenės atstovas. Tarybos pirmininką, jo pavaduotoją ir sekretorių renka Tarybos nariai atviru balsavimu pirmajame Tarybos posėdyje. Progimnazijos tarybos nariu negali būti Progimnazijos direktorius, valstybės politikai, politinio (asmeninio) pasitikėjimo valstybės tarnautojai:

38.1. tėvai (globėjai, rūpintojai) į Tarybą renkami visuotiniame tėvų susirinkime. Kandidatus į Tarybą pasiūlo susirinkimo dalyviai arba kandidatai pasisiūlo patys;

38.2. mokytojų atstovai į Tarybą renkami Mokytojų tarybos posėdyje. Kandidatus į Tarybą pasiūlo posėdžio dalyviai arba kandidatai pasisiūlo patys;

38.3. mokinių atstovai (5–8 klasių mokiniai) į Tarybą renkami visuotinių rinkimų metu arba klasių Seniūnų tarybos posėdyje iš jos narių. Kandidatus į Tarybą pasiūlo posėdžio dalyviai arba kandidatai pasisiūlo patys;

38.4. bendruomenės atstovą į Tarybą deleguoja vietos seniūnijos seniūnaičių sueiga;

38.5. Tarybos nario įgaliojimai prasideda, kai į pirmąjį posėdį susirenka išrinkti Tarybos nariai, ir baigiasi, kai į pirmąjį posėdį susirenka naujai kadencijai išrinkti Tarybos nariai. Posėdis yra teisėtas, jeigu jame dalyvauja 2/3 visų jos narių. Nutarimai priimami dalyvaujančiųjų balsų dauguma;

38.6. posėdžius šaukia Tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 3 dienas iki posėdžio pradžios. Posėdžiai kviečiami ne rečiau kaip du kartus per metus. Į posėdžius gali būti kviečiami kiti Progimnazijos atstovai: rėmėjai, socialiniai partneriai ir kiti asmenys;

38.7. nutarimai priimami Tarybos posėdyje dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas. Jeigu pirmininkas posėdyje nedalyvauja, o balsai pasiskirsto po lygiai, lemia pirmininko pavaduotojo balsas. Nutarimai yra teisėti, jei neprieštarauja teisės aktams. Norminio pobūdžio nutarimai gali būti įforminami Progimnazijos direktoriaus įsakymu;

38.8. Tarybos nariai už savo veiklą atsiskaito kartą per metus juos rinkusiems nariams. Tarybos narių kadencijų skaičius neribojamas;

38.9. Tarybos narys prieš terminą netenka savo įgaliojimų, kai jis atsistatydina. Nutrūkus Tarybos nario įgaliojimams pirma laiko, naują Tarybos narį deleguoja atitinkama Progimnazijos savivaldos institucija bendra tvarka Tarybos esamos kadencijos likusiam laikotarpiui;

38.10. Taryba pagal savo kompetenciją turi teisę gauti iš Progimnazijos administracijos informaciją apie Progimnazijos veiklą;

38.11. Savivaldybė, švietimo priežiūrą vykdančios institucijos, nustačiusios, kad Tarybos priimti nutarimai prieštarauja įstatymams ir kitiems Progimnazijos reglamentuojantiems teisės aktams, siūlo Tarybai svarstyti juos pakartotinai.

39. Tarybos funkcijos:

39.1. teikia siūlymus dėl Progimnazijos strateginių tikslų, uždavinių ir jų įgyvendinimo priemonių;

39.2. pritaria Progimnazijos strateginiam, metiniams veiklos planams, darbo tvarkos taisyklėms, kitiems Progimnazijos veiklą reglamentuojantiems dokumentams, teikiamiems Progimnazijos administracijos;

39.3. teikia siūlymus Progimnazijos direktoriui dėl Nuostatų keitimo ar papildymo, Progimnazijos vidaus struktūros tobulinimo;

39.4. išklauso Progimnazijos metines veiklos ataskaitas ir teikia siūlymus direktoriui dėl veiklos tobulinimo, saugių ugdymo(si) ir darbo sąlygų sudarymo;

39.5. atlieka ūkinės ir finansinės Progimnazijos veiklos priežiūrą, teikia siūlymus Savivaldybės tarybai ar jos įgaliotai institucijai, Progimnazijos direktoriui dėl materialinio aprūpinimo, lėšų panaudojimo;

39.6. svarsto Progimnazijos mokytojų, tėvų (globėjų, rūpintojų), mokinių savivaldos institucijų ar bendruomenės narių iniciatyvas ir teikia siūlymus Progimnazijos direktoriui;

39.7. deleguoja atstovus į Mokytojų ir pagalbos mokiniui specialistų atestacijos ir viešo konkurso laisvai direktoriaus vietai užimti komisijas, teikia siūlymus dėl Progimnazijos direktoriaus, jo pavaduotojų atestacijos;

39.8. pritaria siūlymams dėl vadovėlių užsakymo, mokinių žinių, gebėjimų vertinimo sistemos parinkimo, neformaliojo švietimo užsiėmimų ir renginių organizavimo, programų rengimo;

39.9. priima nutarimus kitais teisės aktų nustatytais ar Progimnazijos administracijos teikiamais klausimais;

39.10. gali sustabdyti kitų Progimnazijos savivaldos institucijų sprendimų įgyvendinimą, kol jų teisėtumą ištirs kompetentingos institucijos.

40. Mokytojų taryba – nuolat veikianti Progimnazijos savivaldos institucija profesiniams bei bendriesiems ugdymo klausimams spręsti. Ją sudaro 9 mokytojai, išrinkti mokomųjų sričių mokytojų grupėse. Mokytojų taryba renkama dvejiems mokslo metams. Progimnazijos direktoriaus narystę reglamentuoja Lietuvos Respublikos įstatymai ir kiti teisės aktai:

40.1. Mokytojų tarybos nariai visuotiniame susirinkime atviru balsavimu dvejiems metams renka Mokytojų tarybos pirmininką ir sekretorių, kurių kadencijų skaičius tam pačiam asmeniui neribojamas. Mokytojų tarybos pirmininko įgaliojimai prasideda užbaigus rinkimų procedūrą ir nutrūksta pradėjus pirmininko rinkimo naujai kadencijai procedūrą. Nutrūkus pirmininko įgaliojimams pirma laiko, naujas Mokytojų tarybos pirmininkas renkamas vadovaujantis šiais Nuostatais esamos kadencijos likusiam laikotarpiui;

40.2. posėdžius kviečia Mokytojų tarybos pirmininkas, kuris apie posėdžio laiką ir svarstyti parengtus klausimus informuoja narius ne vėliau kaip prieš 3 dienas iki posėdžio pradžios. Į posėdžius gali būti kviečiami ir kitų Mokyklos savivaldos institucijų atstovai. Prireikus gali būti sušauktas neeilinis Mokytojų tarybos posėdis;

40.3. Mokytojų tarybos posėdžiai šaukiami ne rečiau kaip vieną kartą per pusmetį (trimestrą), baigiantis ugdymo procesui ir mokslo metams;

40.4. Mokytojų tarybos posėdžiai yra teisėti, jei juose dalyvauja ne mažiau kaip du trečdaliai narių. Nutarimai priimami dalyvaujančiųjų balsų dauguma. Norminio pobūdžio nutarimai gali būti įforminami Progimnazijos direktoriaus įsakymu.

41. Mokytojų tarybos funkcijos:

41.1. svarsto Bendrųjų programų įgyvendinimą, optimalių ugdymo sąlygų sudarymą, ugdymo turinio atnaujinimą, mokinių ugdymosi rezultatus, pedagoginės veiklos tobulinimo būdus;

41.2. teikia siūlymus dėl Progimnazijos metinio veiklos, ugdymo planų įgyvendinimo, mokinių pažangos ir pasiekimų vertinimo, informacijos kaupimo ir panaudojimo tobulinimo;

41.3. analizuoja ir teikia siūlymus dėl ilgalaikių dalyko planų, bendrųjų ugdymo programų įgyvendinimo kokybės;

41.4.analizuoja ir teikia siūlymus dėl Progimnazijos veiklos kokybės įsivertinimo rezultatų;

41.5. analizuoja mokinių sveikatos, socialinės paramos, mokymosi, prevencinės veiklos, poilsio, mitybos, saugos klausimus;

41.6. teikia siūlymus dėl vadovėlių, mokymo priemonių poreikio, atnaujinimo;

41.7. aptaria, analizuoja ir priima nutarimus dėl mokinių ugdymo(si) rezultatų, pasiekimų ir pažangos vertinimo, lankomumo;

41.8. deleguoja atstovus į Progimnazijos tarybą, Mokytojų ir pagalbos mokiniui specialistų (išskyrus psichologus) atestacijos ir viešo konkurso laisvai Progimnazijos direktoriaus vietai užimti komisijas;

41.9. priima nutarimus kitais, teisės aktų nustatytais ar Progimnazijos administracijos teikiamais klausimais;

41.10. atsiskaito vieną kartą per metus ją rinkusiems pedagogams susirinkime.

42. Mokinių taryba – Progimnazijos savivaldos institucija, renkama dvejiems metams. Ją sudaro 5–8 klasių mokiniai (po 2 mokinius išrinktus klasių susirinkimuose);

43. Mokinių tarybos pirmininką renka Progimnazijos 5–8 klasių mokiniai.

44. Mokinių tarybos funkcijos:

44.1. pateikia savo veiklos programą, su kuria supažindina Progimnazijos bendruomenės narius;

44.2. deleguoja savo atstovus į Progimnazijos tarybą;

44.3. inicijuoja ir padeda organizuoti Progimnazijos renginius, akcijas, vykdyti prevencines programas;

44.4. rūpinasi tvarkos ir drausmės palaikymu Progimnazijoje ir jos teritorijoje;

44.5. svarsto mokinių teisių klausimus, teikia pasiūlymus Progimnazijos vadovybei;

44.6. dalyvauja Savivaldybės Jaunimo reikalų tarybos veikloje, Savivaldybės tarybos skelbiamose programose ir konkursuose;

44.7. organizuoja savanorystės veiklą;

44.8. Mokinių taryba apie savo veiklą atsiskaito ją rinkusiems bendruomenės nariams kartą per metus.

45. Tėvų taryba – Progimnazijos savivaldos institucija, atstovaujanti mokinių tėvų (globėjų, rūpintojų) interesus ir sprendžianti tėvams (globėjams, rūpintojams) aktualias problemas:

45.1. Tėvų tarybą sudaro 1–8 klasių mokinių tėvų (globėjų, rūpintojų) komitetų atstovai;

45.2. Tėvų tarybos nariai atviru balsavimu dvejiems mokslo metams renka pirmininką ir sekretorių. Tėvų tarybai vadovauja tarybos narių išrinktas pirmininkas;

45.3. Posėdžiai šaukiami ne rečiau, kaip du kartus per metus. Prireikus, pirmininko arba Progimnazijos direktoriaus iniciatyva, šaukiamas neeilinis posėdis. Posėdis yra teisėtas, jeigu jame dalyvauja ne mažiau kaip 2/3 Tėvų tarybos narių.

46. Tėvų tarybos funkcijos:

46.1. teikia siūlymus ugdymo proceso organizavimo ir kitais ugdymo kokybės gerinimo klausimais;

46.2. deleguoja atstovus į Progimnazijos tarybą;

46.3. svarsto Progimnazijos direktoriaus teikiamus klausimus;

46.4. nagrinėja tėvų (globėjų, rūpintojų) prašymus, skundus ir teikia siūlymus Progimnazijos direktoriui, sprendžiant iškilusias problemas;

46.5. aptaria mokinių lankomumo, elgesio ir pažangumo, saugumo, maitinimo, informacijos gavimo apie juos klausimus;

46.6. padeda organizuoti renginius, išvykas, kurti edukacines aplinkas, vykdyti profesinį orientavimą;

46.7. inicijuoja paramos Progimnazijai teikimą;

46.8. Tėvų tarybos nariai vieną kartą per metus pristato savo veiklos rezultatus juos rinkusiam klasės tėvų (globėjų, rūpintojų) susirinkimui.

47. Klasės tėvų (globėjų, rūpintojų) komitetas yra klasės tėvų savivaldos institucija, renkama klasės tėvų (globėjų, rūpintojų) susirinkime:

47.1. klasės tėvų (globėjų, rūpintojų) komitetą sudaro 3 nariai;

47.2. klasės tėvų (globėjų, rūpintojų) komitetui vadovauja susirinkimo metu išrinktas pirmininkas;

47.3. klasės tėvų (globėjų, rūpintojų) komitetas aptaria su klasės vadovu mokytoju mokinių lankomumo, elgesio ir pažangumo, saugumo, maitinimo, informacijos gavimo apie mokinius klausimus;

47.4. padeda organizuoti klasės renginius, išvykas, vykdyti profesinį informavimą ir konsultavimą;

47.5. teikia siūlymus Tėvų tarybai.

48. Mokykloje gali steigtis ir kitos savivaldos institucijos, bendruomenės nariai gali burtis į įvairių interesų grupių asociacijas, organizacijas, sąjungas, vykdančias jų veiklos nuostatuose (įstatuose) numatytus uždavinius ir funkcijas.

# **VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

49. Darbuotojai priimami į darbą ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

50. Progimnazijos darbuotojams už darbą mokama ir jų veikla vertinama Lietuvos Respublikos biudžetinių įstaigų darbuotojų darbo apmokėjimo ir komisijos narių atlygio už darbą įstatymu, Lietuvos Respublikos Vyriausybės patvirtintomis darbo apmokėjimo sistemos nustatymo rekomendacijomis.

51. Progimnazijos direktorius, jo pavaduotojas ugdymui, pagalbos mokiniui specialistai ir mokytojai atestuojasi ir kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

# **VII SKYRIUS**

**PROGIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR PROGIMNAZIJOS VEIKLOS PRIEŽIŪRA**

52. Progimnazija patikėjimo teise valdo, naudojasi ir įstatymų nustatyta tvarka disponuoja paskirta žeme, pastatais, finansiniais ištekliais, inventoriumi bei ugdymo priemonėmis.

53. Progimnazijos lėšų šaltiniai:

53.1. valstybės biudžeto specialiųjų tikslinių dotacijų lėšos;

53.2. Savivaldybės biudžeto lėšos;

53.3. fondų, organizacijų, kitų juridinių ir fizinių asmenų dovanotos lėšos, tikslinės paskirties lėšos pagal pavedimus ir kitos teisėtu būdu įgytos lėšos;

53.4. planuoja veiklas kalendoriniams metams ir pasiūlo jas Progimnazijos metų veiklos plano projektui;

54. Lėšos, naudojamos pagal Savivaldybės tarybos patvirtintas naudojimo taisykles ir Progimnazijos direktoriaus patvirtintas sąmatas.

55. Progimnazija finansinę apskaitą organizuoja ir finansinę atskaitomybę tvarko Savivaldybės tarybos ir Lietuvos Respublikos finansų ministerijos nustatyta tvarka.

56. Progimnazijos gali turėti savo fondą, kurio sudarymo šaltiniai yra savanoriški asmenų, organizacijų ir įmonių įnašai, pajamos iš paties fondo veiklos, užsienio valstybių organizacijų bei piliečių, taip pat tarptautinių organizacijų aukojamos lėšos ir materialinės vertybės.

57. Progimnazijos veiklą prižiūri Lietuvos Respublikos švietimo, mokslo ir sporto ministerija, jos įgaliotos institucijos, Savivaldybė arba jos įgaliotos institucijos teisės aktų nustatyta tvarka. Progimnazijos veiklą prižiūrinčios institucijos Švietimo, mokslo ir sporto ministerijos nustatyta tvarka informuoja visuomenę, savivaldos ir valstybines valdžios institucijas apie Progimnazijos teikiamą ugdymo kokybę.

58. Progimnazijos finansinės veiklos kontrolę vykdo Valstybės kontrolės institucijos ir Savivaldybės kontrolės ir audito tarnyba bei kitos Savivaldybės įgaliotos institucijos.

59. Progimnazijos higieninę ir maisto kokybės priežiūrą vykdo Valstybinė maisto ir veterinarijos tarnyba. Nacionalinis visuomenės sveikatos centras prie Sveikatos apsaugos ministerijos bei Savivaldybės Visuomenės sveikatos biuras.

# **VIII SKYRIUS**

**BAIGIAMOSIOS NUOSTATOS**

60. Progimnazija turi interneto svetainę <https://krantasprogimnazija.lt/>, atitinkančią teisės aktais nustatytus reikalavimus. Joje skelbiami pranešimai, kuriuos, remiantis Nuostatais ar Lietuvos Respublikos teisės aktais, reikia skelbti viešai.

61. Progimnazijos buveinė keičiama, filialai (skyriai) steigiami ir jų veikla nutraukiama Savivaldybės tarybos sprendimu.

62. Nuostatai keičiami ir papildomi Savivaldybės ar Progimnazijos tarybos iniciatyva arba pasikeitus bendriesiems valstybinių ir savivaldybių švietimo įstaigų nuostatų reikalavimams. Pakeistus nuostatus tvirtina Savivaldybės taryba.

63. Progimnazija reorganizuojama, likviduojama, pertvarkoma ar vykdoma Progimnazijos struktūros pertvarka teisės aktųnustatyta tvarka.

64. Progimnazijos direktorius apie Savivaldybės tarybos sprendimą dėl Progimnazijos reorganizavimo, likvidavimo, pertvarkymo arba tipo keitimo, struktūros pertvarkos privalo informuoti Progimnazijos bendruomenę teisės aktų nustatyta tvarka. Progimnazija privalo vykdyti mokymo sutartyje numatytus Progimnazijos įsipareigojimus mokiniams bei Lietuvos Respublikos darbo kodekse ir darbuotojų sutartyse numatytus įsipareigojimus darbuotojams.

\_\_\_\_\_\_\_\_\_\_\_\_\_\_\_\_\_\_\_\_\_